ดัชนีตลาดปี56แตะ1,500จุดเลี่ยงหุ้นปันผล
บล.กสิกรไทย คาดดัชนีปีหน้าแตะ 1,500 จุด กำไร บจ.โต 15% แนะเลี่ยงหุ้นปันผล หลังผลตอบแทนต่ำ
14 พ.ย. 2555

บล.กสิกรไทย คาดดัชนีปีหน้าแตะ 1,500 จุด กำไร บจ.โต 15% แนะเลี่ยงหุ้นปันผล หลังผลตอบแทนต่ำ
นายกวี ชูกิจเกษม ผู้ช่วยกรรมการผู้จัดการ ฝ่ายวิเคราะห์หลักทรัพย์ บริษัทหลักทรัพย์ (บล.) กสิกรไทย เปิดเผยว่า ดัชนีหุ้นไทยในปี 2556 มีโอกาสปรับตัวขึ้นแตะระดับ 1,500 จุดได้ เนื่องจากเศรษฐกิจไทยยังสามารถขยายตัวได้ดีท่ามกลางภาวะเศรษฐกิจโลกที่ผันผวน โดยคาดว่ากำไรบริษัทจดทะเบียน (บจ.) จะเติบโต 15% และตลาดน่าจะมีระดับอัตราราคาต่อกำไรต่อหุ้น (พี/อี) ที่ 13 เท่า
สำหรับหุ้นที่น่าสนใจในปีหน้ายังคงเป็นกลุ่มที่พึ่งพิงการบริโภคในประเทศ (Domestic Play) เพราะประเทศไทยยังมีอัตราการขยายตัวของการบริโภคที่ดีจากการปรับขึ้นค่าจ้างขั้นต่ำเป็น 300 บาททั่วประเทศ ซึ่งจะช่วยกระตุ้นการบริโภคของประชาชนระดับรากหญ้าให้สูงขึ้น และมองว่าประชาชนระดับรากหญ้าจะมีน้ำหนักในการกระตุ้นเศรษฐกิจมากกว่ากลุ่มคนรวย
นายเผดิมภพ สงเคราะห์ กรรมการผู้จัดการ สายงานจัดการเงินทุนบุคคล บล.กสิกรไทย กล่าวว่า ในช่วงที่เหลือของปีนี้ ดัชนีหุ้นไทยน่าจะปรับตัวลดลงจากปัจจุบัน เพราะช่วงปลายปีนักลงทุนต่างชาติจะทยอยขายหุ้นเพื่อนำเงินไปพักในพันธบัตรระยะสั้น เพื่อเตรียมความพร้อมไว้ลงทุนในสินทรัพย์ที่น่าสนใจต่อไป โดยแนะนำให้นักลงทุนหลีกเลี่ยงการลงทุนในหุ้นปันผล เพราะปัจจุบันหุ้นปันผลให้อัตราตอบแทนเงินปันผล (ยีลด์) ค่อนข้างต่ำ โดยมีส่วนต่างอยู่ที่ 2% เมื่อเทียบกับผลตอบแทนพันธบัตรอายุ 10 ปี ซึ่งถือว่าไม่คุ้มค่าต่างจากในช่วงต้นปี
ทั้งนี้ แนะนำให้นักลงทุนหันไปเลือกหุ้นที่มีอัตราการเติบโตสูง รวมถึงหุ้นที่จะได้ประโยชน์จากการฟื้นตัวของเศรษฐกิจโลก